L-imsieħba soċjali llum kellhom l-aħħar opportunità biex jgħidu tagħhom dwar il-baġit li se jkun ppreżentat il-ġimgħa d-dieħla f’laqgħa tal-Kunsill għall-Iżvillupp Ekonomiku u Soċjali (MCESD). Matul il-laqgħa, il-Ministru tal-Finanzi Edward Scicluna spjega lill-imsieħba soċjali x’għandhom jistennew mis-sena finanzjarja li jmiss. Fl-aħħar laqgħa tal-MCESD qabel il-baġit, il-Ministru tal-Finanzi Edward Scicluna ddeskriva is-sena finanzjarja li ġejja bħala mimlija sfidi iżda l-mira tal-Gvern tibqa’ li jnaqqas id-deficit. Il-Ministru Scicluna qal li minkejja l-isfidi li kien hemm din is-sena, l-Gvern xorta irid li inaqqas id-deficit għal-2.1 fil-mija din is-sena u għal 1.6 fil-mija is-sena li ġejja. Saħaq li l-problema tad-dejn ma tistax tkun indirizzata jekk ma jitnaqqasx l-iżbilanc tal-gvern. Il-Professur Scicluna semma tliet sfidi partikolari li qal li l-Gvern wiret minn amministrazzjoni preċedenti. Dawn huma t-trasport pubbliku, d-dejn tal-Enemalta u t-telf tal-Air Malta. Qal li bħala parti mill-programm ta’ ristrutturar din is-sena l-Gvern se jaghti €40 miljun lil Air Malta. Dwar it-trasport pubbliku, l-Ministru qal li dan għandhu bżonn nifs ġdid u għalhekk l-gvern ser jinvesti fih biex jkun hemm trasport pubbliku tajjeb u biex tonqos il-konġestjoni fit-traffiku. Semma li matul is-sena finanzjarja li ġejja l-Gvern se jdaħħal €20 miljun inqas minħabba li t-taxxa tad-dħul se tinżel għall-25 fil-mija. Dwar it-taxxi indiretti, l-Professur Scicluna spjega li kull sena t-taxxi indiretti jiżdiedu għalkemm il-Gvern se jżomm l-istess bilanċ bejn it-taxxi diretti u indiretti. Dwar l-mekkaniżmu li bih tingħata ż-żieda għall-għoli tal-ħajja, il-Ministru Scicluna appella lill-membri tal-kunsill biex jitkellmu u jiddeċiedu bejniethom jekk iridux jbiddlu dan il-mekkaniżmu.